വസുന്ധര ദാസ്

വസുന്ധര ദാസ് () (ജനനം: 1977) ഒരു ഇന്ത്യൻ പിന്നണി ഗായികയും, ചലച്ചിത്ര നടിയും, സംഗീതസംവിധായികയും, സംരംഭകയും, വാഗ്മിയും ഗാനരചയിതാവും സർവ്വോപരി ഒരു പരിസ്ഥിതി പ്രവർത്തകയുമാണ്. ഹേ റാം (തമിഴ് / ഹിന്ദി), മൺസൂൺ വെഡ്ഡിംഗ് (ഇംഗ്ലീഷ്), സിറ്റിസൺ (തമിഴ് / തെലുങ്ക്), രാവണപ്രഭു (മലയാളം), ലങ്കേഷ് പത്രികെ (കന്നഡ) തുടങ്ങിയ നിരവധി ചിത്രങ്ങളിൽ വസുന്ധര തന്റെ അഭിനയ പാടവം കാഴ്ച വച്ചിട്ടുണ്ട്. എ. ആർ. റഹ്മാൻ, വിശാൽ-ശേഖർ, പ്രിതം, ശങ്കർ-ഇഹ്സാൻ-ലോയ് തുടങ്ങിയ അനേകം സംഗീത സംവിധായകർക്കൊപ്പം വസുന്ധര ദാസ് പ്രവർത്തിച്ചിട്ടുണ്ട്. സമീപകാലത്തു ബാംഗ്ലൂരിലെ 'ദി' ആക്ടീവ് 'എന്ന തന്റെ സ്റ്റുഡിയോ കേന്ദ്രമാക്കിയുള്ള സംഗീത മിശ്രണത്തിലാണ് അവർ ശ്രദ്ധ കേന്ദ്രീകരിച്ചിരിക്കുന്നത്. ചാനൽ വിയുടെ ‘ജാമ്മിൻ’, ബിബിസി ഇന്ത്യൻ എച്ച്ഐവി ബോധവത്കരണ ഗാനമായ 'ഹാർ കദം', മിഷൻ ഉസ്താദ്, ‘ആര്യ’, ‘ഗ്ലോബൽ റിഥംസ്’, ‘നൈലോൺ സൗണ്ട്സ്’, സമീപകാലത്ത് സൂഫി ഗായകനായ മീർ മുക്തിയറിനൊപ്പം ഷാ ഹുസൈനുമായി സഹകരിച്ചുള്ള ഒരു ആൽബം തുടങ്ങിയ നിരവധി സ്വതന്ത്ര പ്രൊജക്ടുകളിൽ അവർ പങ്കുചേർന്നിരുന്നു. തമിഴിൽ മികച്ച പിന്നണി ഗായികയ്ക്കുള്ള ഫിലിം ഫെയർ പുരസ്കാരം മുതൽവൻ എന്ന ചിത്രത്തിലെ ആലാപനത്തിനു ലഭിച്ചിരുന്നു.
ആദ്യ ജീവിതം

ഒരു തമിഴ് അയ്യങ്കാർ സമുദായത്തിൽ ജനിച്ച വസുന്ധര ദാസ് തൻറെ വിദ്യാഭ്യാസം പൂർത്തീകരിച്ചത് ബെങ്കളൂരുവിലാണ്. ബംഗാളുരുവിലെ ക്ലൂണി കോൺവെന്റ് ഹൈസ്കൂളിലും ബംഗാളുരുവിലെതന്നെ ശ്രീ വിദ്യാ മന്ദിറിലും വിദ്യാഭ്യാസം ചെയ്യുകയും ഗണിതശാസ്ത്രം, സാമ്പത്തികശാസ്ത്രം, സ്ഥിതിവിവരശാസ്ത്രം എന്നിവയിൽ ബംഗാളുരു മൗണ്ട് കാർമ്മൽ കോളേജിൽനിന്നു ബിരുദമെടുക്കുകയും ചെയ്തു. തന്റെ മുത്തശ്ശി ഇന്ദിര ദാസിൽനിന്നു ഹിന്ദുസ്ഥാനി ക്ലാസിക്കൽ സംഗീതത്തിൽ പരിശീലനം നേടുവാനാരംഭിക്കുകയും പിന്നീട് ലളിത കൈകിനി, പണ്ഡിറ്റ് പരമേശ്വർ ഹെഗ്ഡെ എന്നിവരാൽ പരിശീലിപ്പിക്കപ്പെടുകയും ചെയ്തു.

തന്റെ ആറാമത്തെ വയസുമുതൽ വസുന്ധര ദാസ് ഹിന്ദുസ്ഥാനി സംഗീതം പഠിച്ചു തുടങ്ങിയിരുന്നു. ഇതു കൂടാതെ നന്നായി ഗിത്താർ വായിക്കാനും വസുന്ധര പഠിച്ചിട്ടുണ്ട്. കന്നട, ഹിന്ദി, തമിഴ്, മലയാളം, തെലുങ്ക്, ഇംഗ്ലീഷ്, സ്പാനിഷ് എന്നീ ഭാഷകൾ വസുന്ധര നന്നായി കൈകാര്യം ചെയ്യും. കലാലയ പഠനകാലത്ത്, പെൺകുട്ടികളുടെ ഒരു ഗായകസംഘത്തിലെ പ്രധാന ഗായികയായിരുന്നു അവർ, കോളേജ് ഗായക സംഘത്തിന്റെ താരകസ്വരവും ആയിരുന്നു. വസുന്ധര തന്റെ ദീർഘകാല സുഹൃത്തായിരുന്ന റോബർട്ടോ നരേൻ എന്ന ഡ്രമ്മറെയാണു വിവാഹം കഴിച്ചത്.
ഔദ്യോഗിക ജീവിതം

അഭിനയ ജീവിതം

1999-ൽ കമലഹാസന്റെ ഒപ്പം ഹേ റാം എന്ന തമിഴ് ചിത്രത്തിൽ അഭിനയിച്ചു കൊണ്ടാണ് വസുന്ധര തന്റെ അഭിനയ ജീവിതം തുടങ്ങിയത്. തമിഴിൽ അജിത് കുമാർ നായകനായ സിറ്റിസൺ എന്ന ചിത്രത്തിലും പിന്നീട് അഭിനയിച്ചു.

മോഹൻലാൽ നായകനായ രാവണപ്രഭു എന്ന മലയാളം ചിത്രത്തിൽ നായികയായും വസുന്ധര അഭിനയിച്ചിട്ടുണ്ട്. പിന്നീട് മമ്മുട്ടി യോടൊപ്പം വജ്രം എന്ന ചലച്ചിത്രത്തിലും അവർ അഭിനയിക്കുകയുണ്ടായി.
പിന്നണിഗായികയായി

മുതൽ‌വൻ തമിഴ് ചിത്രത്തിൽ പാടികൊണ്ടാണ് വസുന്ധര തന്റെ സംഗീത ജീ‍വിതം ചലച്ചിത്ര മേഖലയിൽ ആരംഭിച്ചത്. ഇതിന്റെ സംഗീതം എ.ആർ.റഹ്‌മാൻ ആയിരുന്നു. പിന്നീട് ബാംഗ്ലൂരിൽ നിന്ന് മുംബൈയിലേക്ക് താമസം മാറിയതിനു ശേഷം റോബർട്ടൊ നരേനുമായി ചേർന്ന് ആര്യ എന്ന സംഗീത ബാൻ‌ഡ് തുടങ്ങി. ലോകത്തിന്റെ വിവിധ ഭാഗത്തു നിന്നുള്ള സംഗീതജ്ഞരെ കോർത്തിണക്കിക്കൊണ്ടാണ് ഈ സംരംഭം തുടങ്ങിയത്. ഇളയരാജ തുടങ്ങിയ പ്രശസ്ത സംഗീതകാരന്മാരുടെ പാട്ടുകൾ വസുന്ധര പാടിയിട്ടുണ്ട്. നടിയായ പ്രീതി സിൻ‌ഡക്ക് വേണ്ടിയാണ് ഹിന്ദിയിൽ കൂടുതൽ പാട്ടുകൾ പാടിയിട്ടുള്ളത്.
ആലപിച്ച ഗാനങ്ങൾ
അഭിനയിച്ച ചിത്രങ്ങൾ
അവലംബം


പുറത്തേക്കുള്ള കണ്ണികൾ

*

വർഗ്ഗം:1977-ൽ ജനിച്ചവർ
വർഗ്ഗം:ജനിച്ച ദിവസം ഇല്ലാത്ത ജീവചരിത്രലേഖനങ്ങൾ
വർഗ്ഗം:മലയാളചലച്ചിത്രനടിമാർ
വർഗ്ഗം:തമിഴ്‌ചലച്ചിത്രനടിമാർ
വർഗ്ഗം:ഹിന്ദി ചലച്ചിത്രനടിമാർ
വർഗ്ഗം:മലയാളചലച്ചിത്രപിന്നണിഗായകർ
വർഗ്ഗം:ഹിന്ദി ചലച്ചിത്രപിന്നണിഗായകർ
വർഗ്ഗം:തമിഴ് ചലച്ചിത്രപിന്നണിഗായകർ
വർഗ്ഗം:ഹിന്ദി ചലച്ചിത്രപിന്നണിഗായികമാർ‎